SPRÁVA KOMISIE EURÓPSKEMU PARLAMENTU A RADE

o výkone právomoci prijímať delegované akty udelenej Komisii podľa nariadenia Európskeho parlamentu a Rady (EÚ) 2015/1017 z 25. júna 2015 o Európskom fonde pre strategické investície, Európskom centre investičného poradenstva a Európskom portáli investičných projektov a o zmene nariadení (EÚ) č. 1291/2013 a (EÚ) č. 1316/2013 – Európsky fond pre strategické investície, zmeneného nariadením Európskeho parlamentu a Rady (EÚ) 2017/2396 z 13. decembra 2017, ktorým sa menia nariadenia (EÚ) č. 1316/2013 a (EÚ) 2015/1017, pokiaľ ide o predĺženie trvania Európskeho fondu pre strategické investície, ako aj o zavedenie technických vylepšení pre uvedený fond a pre Európske centrum investičného poradenstva

1. ÚVOD

Nariadením Európskeho parlamentu a Rady (EÚ) 2015/1017 zmenenom nariadením (EÚ) 2017/2396 sa zriaďuje Európsky fond pre strategické investície (EFSI), záruka EÚ a záručný fond EÚ s cieľom zmobilizovať do konca roka 2020 dodatočné verejné a súkromné investície do reálnej ekonomiky do výšky 500 miliárd EUR na stimuláciu investícií v záujme vytvárania pracovných miest.

Na účely dosiahnutia stanovených cieľov sa v nariadení Európskeho parlamentu a Rady (EÚ) 2015/1017 v súlade s článkom 290 ZFEÚ udeľuje Komisii právomoc prijímať delegované akty vo viacerých záležitostiach uvedených v článku 23 ods. 2 nariadenia Európskeho parlamentu a Rady (EÚ) 2015/1017 zmeneného nariadením (EÚ) 2017/2396 za podmienok stanovených v uvedenom článku.

2. PRÁVNY ZÁKLAD

Článkom 7 ods. 13 a 14 nariadenia Európskeho parlamentu a Rady (EÚ) 2015/1017 zmeneného nariadením (EÚ) 2017/2396 sa Komisia splnomocňuje prijímať delegované akty za podmienok stanovených v článku 23. V článku 23 sa Komisii udeľuje právomoc prijímať delegované akty týkajúce sa záležitostí uvedených v danom článku na obdobie piatich rokov od 4. júla 2015. Okrem toho sa Komisii ukladá povinnosť vypracovať správu týkajúcu sa delegovania právomoci najneskôr deväť mesiacov pred uplynutím tohto päťročného obdobia.

Delegovanie právomoci sa automaticky predlžuje na rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.

Právomoc prijímať delegované akty sa Komisii udeľuje za podmienok stanovených v článku 23 nariadenia (EÚ) 2015/1017. Delegovanie môže Európsky parlament alebo Rada kedykoľvek odvolať.

Nariadením (EÚ) 2015/1017 sa Komisia splnomocňuje prijímať delegované akty týkajúce sa týchto záležitostí:

a)zmeny nepodstatných prvkov oddielov 6 až 8 investičných usmernení stanovených v prílohe II k nariadeniu (EÚ) 2015/1017 bez toho, aby úplne vypustila niektorý z uvedených oddielov. Takéto delegované akty sa pripravia v úzkej spolupráci s EIB [článok 7 ods. 13 nariadenia (EÚ) 2015/1017 zmeneného nariadením (EÚ) 2017/2396];

b)doplnenia nariadenia (EÚ) 2015/1017 zostavením hodnotiacej tabuľky ukazovateľov, ktorú má investičný výbor používať na zaručenie nezávislého a transparentného posúdenia potenciálneho a skutočného použitia záruky EÚ. Takéto delegované akty sa pripravia v úzkej spolupráci s EIB [článok 7 ods. 14 nariadenia (EÚ) 2015/1017 zmeneného nariadením (EÚ) 2017/2396].

Komisia oznamuje delegovaný akt hneď po jeho prijatí súčasne Európskemu parlamentu a Rade [článok 23 ods. 3 nariadenia (EÚ) 2015/1017].

Podľa článku 23 ods. 4 nariadenia (EÚ) 2015/1017 delegovaný akt prijatý podľa článku 7 ods. 13 nadobudne účinnosť, len ak Európsky parlament alebo Rada voči nemu nevzniesli námietku v lehote jedného mesiaca odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o jeden mesiac.

Podľa článku 23 ods. 5 nariadenia (EÚ) 2015/1017 delegovaný akt prijatý podľa článku 7 ods. 14 nadobudne účinnosť, len ak Európsky parlament alebo Rada voči nemu nevzniesli námietku v lehote troch týždňov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o tri týždne.